
转讜住驻讜转




	讜讗转 讛讗专抓 诇讛拽讚讬诐 砖诪讬诐 诇讗专抓 讚讗讬 诇讗讜 讜讗转 讛讬讬转讬 讗讜诪专 . 砖砖谞讬讛诐 谞讘专讗讜 讬讞讚 讜讛讻转讜讘 讻转讘诐 讝讛 讗讞专 讝讛 砖讗讬 讗驻砖专 诇讻转讜讘 砖谞讬 砖诪讜转 讻讗讞讚 讻讚驻讬专砖 专砖''讬 讜讛讗 讚讗诪专讬 讘''讛 诇注讬诇 讗专抓 谞讘专讗转 转讞诇讛 讚讻转讬讘 讘讬讜诐 注砖讜转 讛' 讜讙讜' 讜诇讗 讻转讬讘 讜讗转 讛转诐 讚专讬砖 诇讬讛 诪讚砖谞讬 拽专讗 讘住讬讚专讬讛 诇讛住诪讬讱 讗专抓 诇注砖讬讛 讜诪讬讛讜 讘谞讬诪讜拽讬 讞讜诪砖 驻讬' 专砖''讬 讗转 讛砖诪讬诐 诇专讘讜转 转讜诇讚讜转讬讛谉 讜诪讚专砖 讗讞专 讛讜讗 讜驻诇讬讙 讗讛讗 讚讛讻讗: 谞讻谞住 砖讞专讬转. 驻专砖''讬 谞讻谞住 讘转讬拽讜 讜诪诪讬诇讗 讛讗讜专 讬讜爪讗 讜谞专讗讛 讜讬讜爪讗 注专讘讬转 讜诪讻住讛 讛讗讜专讛 讜诪讞砖讬讱 讛注讜诇诐 讜讛讬讛 拽砖讛 诇诪讜专讬 讗''讻 讛讬讗讱 谞专讗讬诐 讻讜讻讘讬诐 讘砖诪讬诐 诪讬谞讛 讘诇讬诇讛 讻讬讜谉 砖讛诐 拽讘讜注讬诐 讘砖谞讬 讻讚诪住讬拽 讜诪讬讛讜 砖诪讗 谞专讗讬诐 诪转讜讻讜 讻诪讜 注''讬 讛注谞谞讬诐 讗讱 专讜讘 驻注诪讬诐 砖讛注谞谞讬诐 诪讞砖讬讻讬诐 讗讜转讜 讜诪讻住讬谉 讗讜转讜 讜谞专讗讛 诇诪讜专讬 诇驻专砖 讗讬驻讻讗 谞讻谞住 砖讞专讬转 讘注讜诇诐 讜诪诪谞讛 讗讜专讛 讬讜爪讗 讜讬讜爪讗转 注专讘讬转 诪谉 讛注讜诇诐 [讜诪住转诇拽 讗讜专讛] 讜诇讻讱 讛讻讜讻讘讬诐 谞专讗讬谉: 讻诇 讛注讜住拽 讘转讜专讛 讗讻转讬 . 诇讗 住讬讬诐 诇诪讬诇转讬讛 讚讝' 专拽讬注讬诐 砖讛转讞讬诇 诇驻专砖: 讗讜爪专讜转 砖诇讙 . 讬砖 诪诪谞讜 砖诪讜讻谉 诇驻讜专注谞讜转 讜讬砖 诇讟讜讘讛 讻讚讗诪专讬谞谉 讘转注谞讬转 (讚祝 讙:) 讟讘讗 转诇讙讗 诇讟讜专讬 讻讞诪砖讛 诪讟专讬 诇讗专注讗 讜讻谉 讻转讬讘 讻讬 讻讗砖专 讬专讚 讛讙砖诐 讜讛砖诇讙 讜讻讜' 讻讬 讗诐 讛专讜讛 讗转 讛讗专抓 讜讙讜' (讬砖注讬讛 谞讛): 讚讜讚 讘讬拽砖 讜讛讜专讬讚谉 诇讗专抓 讛拽砖讛 讛专讘 专' 讗诇讞谞谉 讛讗 . 讻转讬讘 (讘讬砖注讬讛 谞讛) 讻讬 讻讗砖专 讬专讚 讛讙砖诐 讜讛砖诇讙 诪谉 讛砖诪讬诐 讜转讬专抓 讚讻讬讜谉 砖诪谉 讛注谞谞讬诐 讬讜专讚 谞专讗讜转 讻讬讜专讚 诪谉 讛砖诪讬诐 讜注讜讚 讬''诇 讚诇讗 讛讜专讬讚 专拽 讛诪讜讻谞讬诐 诇驻讜专注谞讜转 讗讘诇 讛诪专讜讬诐 讗转 讛讗专抓 谞砖讗专讜 诇诪注诇讛: 诇讗 讬讙讜专 讘诪讙讜专讱 专注. 讗讬谉 讝讛 诪拽专讗 讗诇讗 诇讗 讬讙讜专讱 讜讛讻讬 讚专讬砖 诇讬讛: (讘讙诪' 砖讘转 拽诪讟: 讜讘住谞讛讚专讬谉 拽讙. 讗讬转讗 砖驻讬专 注''砖)




专讘讬谞讜 讞谞谞讗诇

诪砖诇 讚专' 讬砖诪注讗诇 讛讜讚讬注 砖讛拽讚讬诐 砖讘讞讛 砖诇 讗专抓 诇砖讘讞 讛砖诪讬诐 讗讘诇 诇讗 讘讘专讬讗讛. 



转谞讬讗 专' 讬讜住讬 讗讜诪专 讗讜讬 诇讘专讬讜转 砖专讜讗讜转 讜讗讬谞谉 讬讜讚注讜转 讻诇讜诪专 讛讗专抓 注讜诪讚转 注诇 讛注诪讜讚讬诐 讜注诪讜讚讬 讛讗专抓 讛谉 注诇 讛诪讬诐. 讜讛诪讬诐 讛谉 注诇 讛讛专讬诐. 讜讛讛专讬诐 讘专讜讞. 讜讛专讜讞 讘住注专讛 讜讻讜诇讛 诪讚专砖 驻住讜拽讬诐 讜住注专讛 转诇讜讬讛 讘讝专讜注讜 砖诇 讛拽讘"讛 砖谞讗' 讜诪转讞转 讝专讜注讜转 注讜诇诐. 驻讬' 讛讚讘专 砖讛讜讗 讘注讜诇诐 诪转讞转 讛讻诇 转诇讜讬 讘讝专讜注 讘讙讘讜专转讜 砖诇 讛拽讘"讛. 讻讬 讛讙讘讜专讛 讛讬讗 讛讝专讜注 讻讚讻转讬讘 诇讱 讝专讜注 注诐 讙讘讜专讛. 



专' 讗诇注讝专 讗讜诪专 注诇 注诪讜讚 讗讞讚 注讜诪讚 讛注讜诇诐 讜爪讚讬拽 砖诪讜 砖谞讗诪专 讜爪讚讬拽 讬住讜讚 注讜诇诐 讝讛 砖讗诪专 专"诇 讝' 专拽讬注讬谉 讛谉. 



讜讬诇讜谉. 专拽讬注. 砖讞拽讬诐. 讝讘讜诇. 诪注讜谉. 诪讻讜谉. 注专讘讜转. 讜讻诇 讗讞讚 讜讗讞讚 驻讬专砖 诪讛 讛谉 诪砖诪砖讬谉. 讗诇讜 讻讜诇谉 拽讘诇讛 讛谉 讛诇"诪. 讜拽专讗讬 讗住诪讻转讗 讘注诇诪讗 讛谉. 讜讗讬谞诐 诪讚专砖讜转. 砖讗讬谞诐 讚讘专讬诐 讛谞讗诪专讬诐 诪谉 讛讚注转 讻诇诇. 讗诇讗 讚讘专讬 拽讘诇讛 讛谉. 讜讛注专讘讜转 砖讛讜讗 专拽讬注 砖讘讬注讬 讬砖 讘讜 爪讚拽讛 讜诪砖驻讟. 



讙谞讝讬 讞讬讬诐 讙谞讝讬 砖诇讜诐 讙谞讝讬 讘专讻讛 讜谞砖诪转 讛爪讚讬拽讬' 讜谞砖诪讜转 讛注转讬讚讜转 诇讛讘专讗讜转. 讜讟诇 砖注转讬讚 讛拽讘"讛 诇讛讞讬讜转 讘讜 讗转 讛诪转讬诐. 讜讻讜诇讛讜 拽专讗讬 爪讚拽 讜诪砖驻讟 砖谞讗诪专 爪讚拽 讜诪砖驻讟 诪讻讜谉 讻住讗讱. 讙谞讝讬 讞讬讬诐 砖谞讗诪专 讻讬 注诪讱 诪拽讜专 讞讬讬诐. 讙谞讝讬 砖诇讜诐 砖谞讗诪专 讜讬拽专讗 诇讜 讛' 砖诇讜诐. 讙谞讝讬 讘专讻讛 砖谞讗' 讬砖讗 讘专讻讛 诪讗转 讛'. 



谞砖诪转谉 砖诇 爪讚讬拽讬诐 砖谞讗' 讜讛讬转讛 谞驻砖 讗讚讜谞讬 爪专讜专讛 讘爪专讜专 讛讞讬讬诐 讗转 讛' 讗诇讛讬讱. 专讜讞讜转 讜谞砖诪讜转 讛注转讬讚讜' 诇讛讘专讗讜' 砖谞讗' 讻讬 专讜讞 诪诇驻谞讬 讬注讟讜祝 讜谞砖诪讜转 讗谞讬 注砖讬转讬. 讜讟诇 砖注转讬讚 诇讛讞讬讜转 讘讜 诪转讬诐 砖谞讗诪专 讙砖诐 谞讚讘讜转 转谞讬祝 讗诇讛讬诐 讜讙讜'. 



讜诇诪注诇讛 讗讜驻谞讬诐 讜砖专驻讬诐 讜讞讬讜转 讛拽讜讚砖 讜诪诇讗讻讬 讛砖专转 讜讻住讗 讛讻讘讜讚 讜诪诇讱 专诐 讜谞砖讗 砖讜讻谉 注诇讬讛诐. 砖谞讗诪专 住讜诇讜 诇专讜讻讘 讘注专讘讜转 讘讬讛 砖诪讜. 



讜讞讜砖讱 讜注专驻诇 诪拽讬驻讬谉 讗讜转讜 诪讘讞讜抓 砖谞讗诪专 讬砖转 讞砖讱 住转专讜 讜讙讜' 讜诪讘驻谞讬诐 讗讜专 砖谞讗诪专 讜谞讛讜专讗 注诪讬讛 砖专讬讛.





讛诪讗讬专讬

讻诇 讛注讜住拽 讘转讜专讛 讘诇讬诇讛 谞诪砖讱 注诇讬讜 讞讜讟 砖诇 讞住讚 讘讬讜诐 砖谞讗诪专 讬讜诪诐 讬爪讜讛 讜讻讜' 讻诇 讛注讜住拽 讘转讜专讛 讘注讜诇诐 讛讝讛 砖讚讜诪讛 诇诇讬诇讛 谞诪砖讱 注诇讬讜 讞讜讟 砖诇 讞住讚 讘注讜诇诐 讛讘讗 砖讛讜讗 讚讜诪讛 诇讬讜诐 砖谞讗诪专 讬讜诪诐 讬爪讜讛 讬讬' 讞住讚讜 讜讻讜' 讜讚讜诪讛 诇讝讛 讗诪专讜 讘驻专拽 讝讛 讗砖专 拽诪讟讜 诇讗 注转 谞讛专 讬讜爪拽 讬住讜讚诐 讗诇讜 转诇诪讬讚讬 讞讻诪讬诐 砖诪拽诪讟讬诐 注爪诪谉 注诇 讚讘专讬 转讜专讛 讛拽讘"讛 诪讙诇讛 诇讛诐 住讜讚 诇注讜诇诐 讛讘讗:



讻诇 讛驻讜住拽 诪讚讘专讬 转讜专讛 讜注讜住拽 讘讚讘专讬 砖讬讞讛 诪讗讻讬诇讬谉 讗讜转讜 讙讞诇讬 专转诪讬诐 砖谞讗' 讛拽讜讟驻讬诐 诪诇讜讞 注诇讬 砖讬讞 讜讻讜':





诪讛专砖"讗 - 讞讬讚讜砖讬 讛诇讻讜转

讬讘 转讜住' 讘讚"讛 讗讬讚讬 讜讗讬讚讬 讞讚 砖讬注讜专讗 讛讜讗 讜驻诇讬讙 讗诪讗谉 讚讚专讬砖 讘转诪讬讚 讻讜' 讚讗诇转"讛 讗讚诐 讛讬讻讬 讛讜讛 拽诐 讻讜' 讜讬"诇 讻讜' 注讻"诇 讛讗 讜讚讗讬 讗"爪 专讗讬讬讛 讚诪讗谉 讚住讘专 讚诪讝专讞 讜诪注专讘 专讞讜拽 讟驻讬 讚诇讬转 诇讬讛 讚讞讚 砖讬注讜专讗 讛讜讗 讗讘诇 讻讜讜谞转诐 讚诪诇转讗 讚专讘 讚住讘专 诪住讜祝 注讜诇诐 讜注讚 住讜驻讜 讛讜讛 驻诇讬讙 讗诪讗谉 讚住讘专 诪讝专讞 讜诪注专讘 专讞讜拽 讟驻讬 讚讗诇转"讛 讛讬讻讬 讛讜讛 拽诐 讻讜' 讜砖讜讘 转讬专爪讜 讚讗讬讻讗 诇诪讬诪专 砖驻讬专 讚诪诇转讬讛 讚专讘 讗转讬讗 讻讜讜转讬讛 讗诇讗 砖讘讙"注 讛讬讛 注讚 砖谞转诪注讟 讜诇驻"讝 诪诇转讬讛 讚专讘 讜讚专"讗 驻诇讬讙讬 讗讛讚讚讬 讜转诇诪讜讚讗 讚拽讗诪专 讘砖诪注转讬谉 讗"讛 拽砖讜 拽专讗讬 讗讛讚讚讬 讘讗 诇讛砖讜讜转诐 讚诇讗 驻诇讬讙讬 诇诪讗谉 讚讗讬转 诇讬讛 讛转诐 讚讞讚 砖讬注讜专讗 讛讜讗 讜讚讜"拽:





诪讛专砖"讗 - 讞讬讚讜砖讬 讗讙讚讜转

注"讘  讗转 讛讗专抓 诇"诇 讻讜' 讚讻讬讜谉 讚讻转讬讘 讗转 讛砖诪讬诐 注"讻 讗诇讛讬诐 讚拽专讗 诇讗 拽讗讬 讗砖诪讬诐 讜讻"砖 讗讗专抓 讜讗"讻 诇讻转讜讘 讗转 讛砖诪讬诐 讜讗专抓 讜诪砖谞讬 诇讛拽讚讬诐 砖诪讬诐 讻讜' 讻驻专砖"讬 讜讻转讘讜 讛转讜住' 讜讛讗 讚讗诪专讬 讘"讛 诇注讬诇 讗专抓 谞讘专讗转 转讞诇讛 讚讻转讬讘 讘讬讜诐 注砖讜转 讛' 讜讙讜' 讜诇讗 讻转讬讘 讛转诐 讜讗转 讚专讬砖 诇讬讛 诪讚砖谞讬 拽专讗 讘住讚专讜 诇讛住诪讬讱 讗专抓 诇注砖讬讛 讻讜' 注"砖 讜拽砖讛 诇讚讘专讬讛诐 讗"讻 讙诐 诇讘"砖 谞诪讬 诇讗 诇讻转讜讘 讜讗转 讙讘讬 讛讗专抓 讜诪讚砖谞讬 拽专讗 讚讘专讗砖讬转 讘专讗 讜讙讜' 诇讛住诪讬讱 砖诪讬诐 诇讘专讬讗讛 诪住讚专讬讛 讚讘讬讜诐 注砖讜转 讜讙讜' 砖讛拽讚讬诐 讗专抓 诇砖诪讬诐 诇讚专讜砖 诇讬讛 讚讛砖诪讬诐 谞讘专讗讜 转讞诇讛 讜诇驻讬 讚专讻谞讜 砖讻转讘谞讜 诇注讬诇 讛讗 讚诪砖谞讬 专"诇 讻砖讘专讗 讘专讗 砖诪讬诐 转讞诇讛 讜讻砖谞讟讛 谞讟讛 讗专抓 转讞诇讛 讛讬讬谞讜 讚讗诇讬讘讗 讚讘"砖 诪砖谞讬 讛讻讬 讗转讬 砖驻讬专 讛讻讗 讚讗讬 诇讗 讻转讬讘 讜讗转 讛"讗 讚讛讘专讬讗讛 讛讬讛 砖谞讬讛诐 讻讗讞讚 讻讚注转 讛讞讻诪讬诐 讗诇讗 讘谞讟讬讛 讛讬转讛 讛讗专抓 转讞诇讛 讜诇讻讱 砖讬谞讛 讻讗谉 讘专讗砖讬转 讘专讗 砖诪讬诐 讙讜' 讚讗诇"讛 讛"讗 讚讛讘专讬讗讛 讜讛谞讟讬讛 砖讜讬谉 讗讘诇 诇讘讬转 讛诇诇 讚诇讗 诪讞诇拽 讘讬谉 讛讘专讬讗讛 讜讛谞讟讬讛 讚拽专讗 讚讘专讗砖讬转 讘专讗 诇讗 讚讬讬拽 诇讛讜 讻诪驻讜专砖 诇注讬诇 注"讻 讚砖讬谞讛 讛讻转讜讘 讚讘讬讜诐 注砖讜转 讗专抓 讙讜' 诇讜诪专 砖讛讗专抓 谞讘专讗转 转讞诇讛 讗讱 拽砖讛 诇讘"讛 讚诇讗 住"诇 讜讗转 讛讗专抓 诇讛拽讚讬诐 砖诪讬诐 诇讗专抓 讗转讗 讜讗转 讛讗专抓 诇"诇 讜注"讻 谞专讗讛 讚讻诇 讛住讜讙讬讗 讗转讬讗 诇讘"砖 讗讘诇 诇讘"讛 讬砖 诇讚专讜砖 讗转 讛砖诪讬诐 讜讗转 讛讗专抓 讘讚专讱 讗讞专 讻讚讗讬转讗 讘讘"专 砖讛砖讬讘 诇讜 专"讬 诇驻讬 砖讗讬谉 讬讜讚注讬谉 诇讚专讜砖 讻讜' 讗诇讗 讗转 讛砖诪讬诐 诇专讘讜转 讞诪讛 讜诇讘谞讛 讻讜' 讜讗转 讛讗专抓 诇专讘讜转 讚砖讗讬诐 讜讗讬诇谞讜转 讻讜' 讜讻讛"讙 讗讬讻讗 讘驻专砖"讬 讘讞讜诪砖 诇专讘讜转 转讜诇讚讜转讬讛谉 讜驻诇讬讙 讗讚专砖讛 讚讛讻讗 讻诪"砖 讛转讜住' 讜讛讬讬谞讜 讗诇讬讘讗 讚讘"讛: 


诇诪讬  砖讗讬谉 讚专讻讜 诇讛砖讻讬诐 讜讛砖讻讬诐 讻讜'. 驻专砖"讬 讜讝讜 讛砖讻讬诪讛 注诪讛 砖谞讘专讗讜 讻讗' 讻讜' 注讻"诇 讜讛讬讬谞讜 讻讞讻诪讬诐 讚住"诇 讛讻讬 诇注讬诇 讜讬讜转专 谞"诇 讗诇讬讘讗 讚讘"讛 讛砖讬讘 专"讬 讛讗专抓 讛砖讻讬诪讛 讜谞讘专讗转 转讞诇讛 讜讚讜诪讬讗 讚讛讻讬 诪讬讬转讬 讜诪爪讗讜 谞砖讬诐 讜讗谞砖讬诐 讻讜' 砖讛拽讚讬诪讜 诇讛砖讻讬诐 讛谞砖讬诐 诪讗谞砖讬诐 讜讻谉 谞专讗讛 讚专"讬 讻讘"讛 拽讗诪专 讻讚诪讜讻讞 讘讘"专 砖讻转讘谞讜 诇注讬诇: 


讗讜讬  诇讛诐 诇讘专讬讜转 砖专讜讗讜转 讜讗讬谞谉 讬讜讚注讬诐 讻讜'. 讛拽讜砖讬讗 讘讻诇诇 讜讻讬 诪砖讜诐 砖讗讬谞谉 讬讜讚注讬谉 讛讘专讬讜转 讻诇 讝讛 讬讛讬讛 讗讜讬 诇讛诐 讜诪谞"诪 讘讬讚讬注转谉 讻"讝 讜诪讛 注谞讬谉 讛注诪讜讚讬诐 讛诇诇讜 讘诪住驻专 诇诪专 讻讚讗讬转 诇讬讛 讜讻讜' 讜谞专讗讛 讛讻讜谞讛 讘讻诇 讝讛 讻诪讘讜讗专 讘讻诪讛 诪拽讜诪讜转 讘诪拽专讗 讜讘转诇诪讜讚 砖讛讘讞讬专讛 谞讬转谉 诇讗讚诐 诇谞爪讞 讗转 讛讬爪讛"专 讘转讜专讛 讜讘诪爪讜转 讻诪"砖 讘拽讬讚讜砖讬谉 讗诐 驻讙注 讘讱 诪谞讜讜诇 讝讛 诪砖讻讛讜 诇讘讛诪"讚 讜讛拽讘"讛 注讜讝专讜 讻诪"砖 砖诐 爪讜驻讛 专砖注 诇爪讚讬拽 讙讜' 讛' 诇讗 讬注讝讘谞讜 讘讬讚讜 讜注"讚 讛讘讗 诇讟讛专 诪住讬讬注讬谉 诇讜 注"讝 讗诪专 专"讬 讗讜讬 诇讛谉 诇讘专讬讜转 砖讗讬谉 讬讜讚注讬谉 注诇 诪讛 讛注讜诇诐 注讜诪讚 诇驻讬 讘讞讬专转讜 讗诐 诇拽讬讬诐 注讜诇诐 讘诪注砖讛 讛爪讚讬拽讬诐 讛讟讜讘讬诐 讜讗诐 诇讗讘讚 讘诪注砖讛 讛专砖注讬诐 讜讛专讬 讛注讜诇诐 注讜诪讚 讘讘讞讬专转 讘谉 讗讚诐 讘拽讬讜诐 讛转讜专讛 讜诪爪讜转讬讛 讜讛讬讬谞讜 注诇 讛注诪讜讚讬诐 讻诪"砖 讛注讜诇诐 注讜诪讚 注诇 讛转讜专讛 讜注诇 讛注讘讜讚讛 讜注诇 讙诪"讞 讜注诇 讙' 讚讘专讬诐 讛注讜诇诐 拽讬讬诐 注诇 讛讚讬谉 讜注诇. 讛讗诪转 讜注诇 讛砖诇讜诐 砖谞讗诪专 讛诪专讙讬讝 讗专抓 讙讜' 诪驻谞讬 砖注诪讜讚讬讛 讬转驻诇爪讜谉 讚讛讬讬谞讜 砖讗讬谉 讘谞讬 讗讚诐 诪拽讬讬诪讬谉 讛注诪讜讚讬诐 砖讝讻专谞讜 讜讗诪专 讘注讬拽专 讛注诪讜讚讬诐 砖注讜诪讚讬诐 注诇 讛诪讬诐 砖讛讬讗 讛转讜专讛 讻诪"砖 讛讜讬 讻诇 爪诪讗 诇讻讜 诇诪讬诐 讜诪讬讬转讬 专诪讝 诇讝讛 砖谞讗诪专 诇专讜拽注 讛讗专抓 注诇 讛诪讬诐 讚讛讬讬谞讜 注诇 讛转讜专讛 砖谞诪砖诇讛 诇诪讬诐 讻诪"砖 讛讜讬 讻诇 爪诪讗 诇讻讜 诇诪讬诐 讜讗诪专 讛诪讬诐 注诇 讛讛专讬诐 讻讬 讛转讜专讛 诇讗 谞讬转谞讛 诇诪诇讗讻讬 讛砖专转 讗讘诇 谞讬转谞讛 诇讘谞讬 讗讚诐 讛爪讚讬拽讬诐 讛讘讜讞专讬诐 讘讟讜讘 砖谞诪砖诇讜 诇讛专讬诐 讘讻诪讛 讚讜讻转讬谉 讻讙讜谉 诪讚诇讙 注诇 讛讛专讬诐 讙讜' 讜讗诇 讛讛专讬诐 诇讗 讗讻诇 讙讜'. 讜讗诪专 砖讛讛专讬诐 注讜诪讚讬诐 注诇 讛专讜讞 讜讙讜' 讛爪讚讬拽讬诐 讜讘讞讬专转诐 诇讟讜讘 转讜诇讛 讘专讜讞 砖讛讬讗 讛谞砖诪讛 讛讟讛讜专讛 砖谞讬转谞讛 诇讛诐 讻诪"砖 讜讬驻讞 讘讗驻讬讜 谞砖诪转 讙讜' 讜讗诪专 砖讻诇 讝讛 转诇讜讬 讘讘讞讬专转 讘谉 讗讚诐 诇谞爪讞 讗转 讛住注专讛 讜讛讜讗 讛讬爪讛"专 讻诪讘讜讗专 驻"拽 讚讘"讘 讙讘讬 讗讬讜讘 砖讛讬讛 讻讜驻专 讘讘讞讬专讛 讜讗诪专 注诇 讚注转讱 讻讬 诇讗 讗专砖注 讙讜' 讗砖专 讘砖注专讛 讬砖讜驻谞讬 讚专讜讞 住注专讛 注讘专讛 诇驻谞讬讱 讜谞转讞诇祝 诇讱 讘讬谉 讗讬讜讘 诇讗讜讬讘 讚讛讬讬谞讜 专讜讞 讬爪讛"专 砖注"讻 讻转讬讘 砖注专讛 讘砖讬"谉 专诪讝 注诇 讛讬爪讛"专 砖讛讜讗 讻讞讜 砖诇 砖注讬专 讜讗诪专 砖讗讜转讜 住注专讛 转诇讜讬 讘讘讗 讗讚诐 诇讟讛专 砖讛拽讘"讛 注讜讝专讜 讜讛讬讬谞讜 砖转诇讜讬讛 讘讝专讜注讜 讜讻讞讜 砖诇 讛拽讘"讛 诇注讝讜专 诇讘谉 讗讚诐 诇驻讬 讘讞讬专转讜 讜诇驻讬 砖专' 讬讜住讬 诇讗 讝讻专 讻诪讛 讛谉 讛注诪讜讚讬诐 讜住诪讱 讗诪转谞讬' 砖讛谉 讙' 转讜专讛 讜注讘讜讚讛 讜讙诪"讞 拽讗诪专讬 讘讬讛 讛谞讬 转谞讗讬 注"驻 诪"砖 驻"讘 讚诪讻讜转 讚讗讬讻讗 转谞讗讬 讚讞"讗 转专讬"讙 诪爪讜转 谞讬转谞讜 诇讬砖专讗诇 讜讘讗 讚讜讚 讜讛注诪讬讚谉 注诇 讬"讗 讜讞"讗 讚讘讗 讬砖注讬讛 讜讛注诪讬讚谉 注诇 砖砖 讜讞"讗 讚讘讗 讞讘拽讜拽 讜讛注诪讬讚谉 注诇 讗' 讜讛讬讗 讛讗诪讜谞讛 砖谞讗诪专 讜爪讚讬拽 讘讗诪讜谞转讜 讬讞讬讛 讻诪驻讜专砖 砖诐 讘讗讜专讱 讜注讚"讝 拽讗诪专讬 讞讻诪讬诐 讛讻讗 讛注讜诇诐 注讜诪讚 注诇 讬"讘 注诪讜讚讬诐 砖讛谉 讬"讗 讚讞砖讬讘 讛转诐 讜注诐 讛讗诪讜谞讛 砖讛讜讗 讜讚讗讬 注拽专讬转 讛诐 讬"讘 注诪讜讚讬诐 讜讬"讗 注诇 讝' 注诪讜讚讬诐 讛诐 讜' 讚讞砖讬讘 讛转诐 讜注诐 讛讗诪讜谞讛 讛诐 讝' 注诪讜讚讬诐 讜专"讗 讚拽讗诪专 讛讻讗 注诇 注诪讜讚 讗' 讛讬讗 讛讗诪讜谞讛 砖谞讗诪专 讘讛 讜爪讚讬拽 讘讗诪讜谞转讜 讬讞讬讛 讜诪讬讬转讬 诇讬讛 砖讛讜讗 注诪讜讚 砖诇 讛爪讚讬拽 讻诪"砖 讘讜 讜爪讚讬拽 讬住讜讚 注讜诇诐 讚讛讬讬谞讜 讘讗诪讜谞转讜 讜注讚"讝 讗诪专 讛讻转讜讘 诇讚讜专 讜讚讜专 讗诪讜谞转讱 讻讜谞谞转 讗专抓 讜转注诪讜讚 砖注"讬 诪爪讜转 讗诪讜谞讛 讻讜谞谞转 讗专抓 讜注诇 讬讚讛 转注诪讜讚 讛讗专抓 讻讬 讛讗诪讜谞讛 讛讬讗 注诪讜讚 讗讞讚 砖诇 讻诇 讛注讜诇诐 讻诪"砖 讜讚讜"拽: 


砖谞讬  专拽讬注讬诐 讛诐 砖谞讗诪专 讛谉 诇讛' 讗诇讛讬讱 讛砖诪讬诐 讜砖诪讬 讙讜'. 讬"诇 讘讝讛 砖谞转讻讜讬谉 注诇 讘' 专拽讬注讬诐 讚讛讬讬谞讜 砖诪讬诐 讛诐 讛讗讜讬专讬讬诐 讜砖诪讬 砖诪讬诐 讛诐 砖诪讬诐 讛注诇讬讜谞讬诐 诪诪砖 讻诪"砖 讛专讗"诐 讗拽专讗 讛诇诇讜 讗转 讛' 诪谉 讛砖诪讬诐 讙讜' 讜讗讞专讬讜 讛诇诇讜讛讜 砖诪讬 讛砖诪讬诐 讜讛讗讜讬专讬讬诐 讛诐 谞拽专讗讜 砖诪讬诐 注"砖 注谞讬谉 砖诐 诪讬诐 讘注讘讜专 讛讬讜转 砖诐 讛讜讬讜转 讛诪讬诐 讻讜' 注"砖: 


讝'  专拽讬注讬诐 讜讗诇讜 讛谉 讜讬诇讜谉 讻讜'. 讞讻诪讬 讗讜诪讜转 注讜诇诐 诪住讻讬诪讬诐 注诇 讻讱 砖讝' 专拽讬注讬诐 讛诐 讜讛诐 讝' 讻讜讻讘讬 诇讻转 讻住讚专谉 砖爪"诐 讞谞讻"诇 讗诪谞诐 讘驻专讟讬 讛讚讘专讬诐 讘诪讗诪专 讛讝讛 诇讗 讬讚注谞讜 诇讻讜讜谉 诇讛诐 讜注"讻 讗诪专转讬 诇讬 讘讝讛 讘诪讜驻诇讗 诪诪讱 讘诇 转讚专讜砖: 


讜讬诇讜谉  讗讬谞讜 讻讜' 讗诇讗 谞讻谞住 砖讞专讬转 讜讬讜爪讗 讻讜' 驻专砖"讬 谞讻谞住 砖讞专讬转 诇转讜讱 转讬拽讜 讜讛讗讜专 谞专讗讛 讜注专讘讬转 讬讜爪讗 注讻"诇 讜讛拽砖讜 讛转讜住' 讗"讻 讛讬讗讱 谞专讗讬谉 讛讻讜讻讘讬诐 讘诇讬诇讛 讻讬讜谉 砖讛诐 拽讘讜注讬诐 讘砖谞讬 讜诪讬讛讜 砖诪讗 谞专讗讬谉 诪转讜讻讜 讻讜' 讜谞专讗讛 诇驻专砖 讗驻讻讗 谞讻谞住 砖讞专讬转 讘注讜诇诐 讜诪诪谞讛 讬讜爪讗 讛讗讜专 诇注讜诇诐 讜讬讜爪讗 注专讘讬转 诪谉 讛注讜诇诐 讜诇讻讱 谞专讗讬谉 讻讜讻讘讬诐 注讻"诇 讜驻讬' 讝讛 讗讬谞讜 诪讜讘谉 讚诪砖诪注 讛讜讬诇讜谉 讻砖讛讜讗 驻专讜住 讘驻谞讬 讚讘专 讗讞专 讛讜讗 诪讞砖讬讱 讚诇讻讱 讘诇讬诇讛 讬讜爪讗 诪谉 讛注讜诇诐 讻讚讬 砖讬讛讜 讛讻讜讻讘讬诐 谞专讗讬谉 讗诐 讻谉 讛讬讗讱 谞讻谞住 砖讞专讬转 讘注讜诇诐 诇讛讘讬讗 讛讗讜专 诇注讜诇诐 讚诪砖诪注 讚注"讬 驻专讬住转 讛讜讬诇讜谉 讛讜讗 诪讞砖讬讱 讗讜专 讘诇讬诇讛 讜讻砖谞讻谞住 诇转讬拽讜 谞专讗讛 讗讜专 讛讞诪讛 讘讬讜诐 讜讛专讬 讗谞讜 专讜讗讬谉 讚注诇讬讬转讛 砖诇 砖诪砖 讘讬讜诐 诪讗讬专 讜砖拽讬注转讛 讘诇讬诇讛 讛讜讗 诪讞砖讬讱 讜诇讜诇讬 讚讘专讬讛诐 谞专讗讛 讚诇讗讜 诇注谞讬谉 讗讜专 拽讗诪专 谞讻谞住 注专讘讬转 讜讬讜爪讗 砖讞专讬转 讜诪讞讚砖 讻讜' 讗诇讗 讚讙诐 拽讜讚诐 砖谞拽讘注讜 讛诪讗讜专讜转 讘讬讜诐 讚' 谞讗诪专 讜讬讛讬 注专讘 讜讬讛讬 讘讜拽专 砖讛讬讜 讗讝 诪讚转 讬讜诐 讜诪讚转 诇讬诇讛 讻讚讗诪专讬谞谉 诇注讬诇 讜讛讬讬谞讜 讚讘诇讗讜 诪讗讜专讜转 注爪诐 讛砖诪讬诐 讬讜转专 诪讗讬专 讜诪讝讛讬专 讘讬讜诐 诪讘诇讬诇讛 诪砖讜诐 讚讛讜讬诇讜谉 谞讻谞住 讘讬讜诐 诇转讜讱 转讬拽讜 讜讛专拽讬注 诪讝讛讬专 讜讬讜爪讗 讗讞"讻 讘注专讘讬转 诪讞讬拽讜 转讞转 讛专拽讬注 讜诪讞砖讬讱 讘驻谞讬讜 讜讝"砖 讜诪讞讚砖 讘讻诇 讬讜诐 诪注砖讛 讘专讗砖讬转 砖讛讬讜 讙诐 拽讜讚诐 砖谞拽讘注讜 讛诪讗讜专讜转 讚讛讬讬谞讜 诪讚转 讬讜诐 讜诪讚转 诇讬诇讛 砖讛讬讜 谞专讗讬谉 讘专拽讬注 注"讬 讛讜讬诇讜谉 讜诪讬讬转讬 诇讬讛 诪拽专讗 讛谞讜讟讛 讻讚讜拽 讙讜' 讻讗讛诇 诇砖讘转 讛讬讬谞讜 讻诪讜 砖注讜砖讬谉 讜讬诇讜谉 讘讗讛诇 诇砖讘转 砖讘讬讜诐 讛讜讬诇讜谉 谞讙诇诇 讜讛讗讛诇 驻转讜讞 讜讘诇讬诇讛 讛讜讬诇讜谉 驻专讜住 讘驻谞讬 讛讗讛诇: 


专拽讬注  砖讘讜 讞诪讛 讜诇讘谞讛 拽讘讜注讬谉 讻讜'. 讙诐 讝讛 砖诇讗 讻讚注转 讛转讜讻谞讬讬诐 砖讚注转诐 砖讞诪讛 讜诇讘谞讛 讗讬谞谉 拽讘讜注讬谉 讘讙诇讙诇 讗' 讗诇讗 讻讚专讱 砖爪"诐 讞谞讻"诇: 


砖讞拽讬诐  砖讘讜 专讞讬讬诐 注讜诪讚讜转 讜讟讜讞谞讜转 讻讜' 谞拽专讗 砖讞拽讬诐 诪诇砖讜谉 砖讞讬拽讛 讜讟讞讬谞讛 讜讗诪专 讜讟讜讞谞讜转 诪谉 诇爪讚讬拽讬诐 讛讬讛 谞专讗讛 诇驻专砖 诇爪讚讬拽讬诐 砖讘讚讜专 讛诪讚讘专 讻讚诪讬讬转讬 诪拽专讗 讚讻转讬讘 讗讚讜专 讛诪讚讘专 讗讘诇 讛讗讬 拽专讗 诇讗讜 讘爪讚讬拽讬诐 讗讬讬专讬 讚讻转讬讘 诇注讬诇 诪讬谞讬讛 讻讬 诇讗 讛讗诪讬谞讜 讘讗诇讛讬诐 讙讜' 讜讻转讬讘 砖诐 讜讬谞住讜 讗诇 讙讜' 讜讘讙讬专住转 讛讬诇拽讜讟 讟讜讞谞讜转 诪谉 诇爪讚讬拽讬诐 诇注转讬讚 诇讘讗 讜谞讬讞讗 讟驻讬 讜诪讬讬转讬 诇讬讛 诪讚讜专 讛诪讚讘专 砖谞讗诪专 讜讬爪讜 砖讞拽讬诐 讙讜' 砖谞转谉 诇讛诐 讛拽讘"讛 讙诐 讻谉 诪讗讜转讜 诪谉 砖讛讬讛 诪讜讻谉 诇讛诐 诇注转讬讚 讜讗驻砖专 砖注"讻 讗诪专讜 讘驻专拽 讞诇拽 砖讗讬谉 诇讚讜专 讛诪讚讘专 讞诇拽 诇注讜讛"讘 砖讻讘专 拽讘诇讜 讞诇拽诐 诪谉 讛诪谉 讘注讜讛"讝: 


讝讘讜诇  砖讘讜 讬专讜砖诇讬诐 讜讘讛诪"拽 讜诪讝讘讞 讘谞讜讬 讻讜'. 讜诪讬讬转讬 诇讬讛 诪拽专讗 讘谞讛 讘谞讬转讬 讙讜' 诇砖讜谉 讛讻驻诇 讘谞讛 注诇 讬专讜砖诇讬诐 讘谞讬转讬 讘讬转 讻诪砖诪注讜转讜 讘讛诪"拽 讝讘讜诇 注诇 砖诐 讛诪讝讘讞 讜讗诪专 砖诪讬讻讗诇 讛砖专 讛讙讚讜诇 讻讜' 砖注"讻 谞拽专讗 讛砖专 讛讙讚讜诇 讘住驻专 讚谞讬讗诇 砖讛讜讗 讻讛谉 讙讚讜诇 砖诇 诪注诇讛 讘诪拽讚砖 砖诇诪注诇讛 讜讻讚讗诪专讬谞谉 讘注诇诪讗 讬专讜砖诇讬诐 砖诇 诪注诇讛 诪讻讜讜谉 谞讙讚 讬专讜砖诇讬诐 砖诇 诪讟讛 讜讗诪专 砖讛讜讗 诪拽专讬讘 注诇讬讜 拽专讘谉 讘注"讬 讛讙讬讛 讘讝讛 讜讻讬 转注诇讛 注诇 讚注转讱 砖讬砖 诇砖诐 驻专讬诐 讜讻讘砖讬诐 讗诇讗 诪讛讜 诪拽专讬讘 谞砖诪转谉 砖诇 爪讚讬拽讬诐 讜注"讝 转拽谞讜 讘转驻诇讛 讜讗砖讬 讬砖专讗诇 讻讜' 讻诪驻讜专砖 讘讟讜专 讗"讞 住讬诪谉 拽"讱 讜诪讬讬转讬 讜专讗讛 诪讝讘讜诇 拽讚砖讱 讙讜' 专"诇 专讗讛 诪讬专讜砖诇讬诐 砖诇诪注诇讛 砖诪讻讜讜谉 诇讛 讬专讜砖诇讬诐 砖诇诪讟讛 砖谞讞专讘讛 注转讛 讜讗讬讛 拽谞讗转讱 讙讜': 


诪"讛  砖讗讜诪专讬诐 砖讬专讛 讘诇讬诇讛 讻讜'. 诪驻谞讬 讻讘讜讚谉 砖诇 讬砖专讗诇 讻讜' 讚砖讬专转谉 砖诇 讬砖专讗诇 注讬拽专讛 讘讬讜诐 讘转驻诇转谉 讘"驻 砖讞专讬转 讜诪谞讞讛 砖讛谉 讞讜讘讛 讻讚诪住讬讬诐 讘讛讗讬 拽专讗 转驻诇讛 诇讗诇 讞讬 诪砖讗"讻 注专讘讬转 讛讜讗 专砖讜转 讜讻讛"讙 讗诪专讜 讘驻"拽 讚注"讝 诪讛讗讬 拽专讗 讚讛拽讘"讛 砖讜诪注 砖讬专讛 诪驻讬 讞讬讜转 讘诇讬诇讛 讜诪砖诪注 诪讻诇 讝讛 讚讗讬谉 讛诪诇讗讻讬诐 讗讜诪专讬诐 砖讬专讛 讘讬讜诐 讻诇诇 讜讬砖 诇讚拽讚拽 诪讛讗 讚讗诪专讬谞谉 驻' 讙"讛 讻讬 注诇讛 讛砖讞专 讗"诇 讛讙讬注 讝诪谞讬 诇讜诪专 砖讬专讛 讜讬砖 诇讞诇拽 讘讬谉 讛诪诇讗讻讬诐 砖谞讘专讗讜 讘讻诇 讬讜诐 砖讗讬谉 讗讜诪专讬诐 砖讬专讛 讗诇讗 驻注诐 讗' 讘讬讜诐 砖谞讘专讗讜 讻诪驻讜专砖 砖诐 讜讘讬谉 诪诇讗讻讬诐 讻讙讜谉 诪讬讻讗诇 讜讙讘专讬讗诇 砖讗讜诪专讬诐 砖讬专讛 转诪讬讚 讻诪驻讜专砖 砖诐: 


讻诇  讛注讜住拽 讘转讜专讛 讘诇讬诇讛 讻讜'. 讜讻诇 讛驻讜住拽 诪讚"转 讜注讜住拽 讘讚讘专讬 砖讬讞讛 讻讜' 诪驻讜专砖 驻"拽 讚注"讝: 


讜诪谞诇谉  讚讗拽专讬 砖诪讬诐 砖谞讗诪专 讛砖拽讬驻讛 诪诪注讜谉 讙讜' 讜讻转讬讘 讘讬讛 讜讘专讱 讗转 注诪讱 讬砖专讗诇 讙讜' 讛讬讬谞讜 注"讬 诪诇讗讻讬讜 讗砖专 讚专讬诐 砖诐 讻诪"砖 讛诪诇讗讱 讛讙讜讗诇 讛讜讗 讬讘专讱 讙讜' 讜讬注拽讘 讗诪专 诇诪诇讗讱 诇讗 讗砖诇讞讱 讻讬 讗诐 讘专讻转谞讬: 


诪讻讜谉  砖讘讜 讗讜爪专讜转 砖诇讙 讜砖诇 讘专讚 讻讜'. 讜讛诐 讗讜爪专讜转 砖诇 驻讜专注谞讬讜转 诇讬讬住专 讘讛谉 讗转 讛讘专讬讜转 讻驻专砖"讬 讜注诇 驻讬 讛诪拽专讗 讚讗讬讜讘 讛讘讗转 讗讜爪专讜转 砖诇讙 讜讗讜爪专讜转 讘专讚 讙讜' 讗砖专 讞砖讻转讬 诇注转 爪专 讙讜' 讜砖诐 讻转讬讘 诪讬 讛讜诇讬讚 讗讙诇讬 讟诇 讙讜' 讚讛讬讬谞讜 注诇讬讬转 讟诇诇讬诐 专注讬诐 讜注诇讬讬转 讗讙诇讬 讻讜' 砖讝讻专 讻讗谉 讜讗诪专 讞讚专讬 住讜驻讛 讜住注专讛 讻讜' 讜讚诇转讜转讬讛谉 讗砖 讻讜' 砖讛诐 讙"讻 讗讜爪专讜转 砖诇 驻讜专注谞讬讜转 讻诪驻讜专砖 讘讬砖注讬讛 讚讻转讬讘 诪注诐 讛' 转驻拽讚 讙讜' 住讜驻讛 讜住注专讛 讜诇讛讘 讗砖 讗讜讻诇讛 讜诪讬讬转讬 砖谞讗诪专 讬驻转讞 讛' 诇讱 讗转 讗讜爪专讜 讛讟讜讘 讻讱 讛讬讗 谞讜住讞转 讛讙诪专讗 讜注讬讬谉 驻专砖"讬 讗讘诇 讘讙讬专住转 注"讬 诪讬讬转讬 砖谞讗诪专 驻转讞 讛' 讗转 讗讜爪专讜 讜讬讜爪讗 讗转 讻诇讬 讝注诪讜: 


爪讚讬拽  讗转讛 讛' 讜诇讗 讬讙讜专 讘诪讙讜专讱 讙讜'. 诪驻讜专砖 驻专拽 讞诇拽: 


讜讗转讛  转砖诪注 讛砖诪讬诐 诪讻讜谉 讙讜'. 讘转驻诇讜转 砖诇 砖诇诪讛 注诇 讛驻讜专注谞讬讜转 讛诪转专讙砖讜转 讘注讜诇诐 讛讜讗 讚讻转讬讘 讜讗讛讗讬 拽专讗 住诪讬讱 谞诪讬 讚讛驻讜专注谞讜转 讛讬讜 砖诐 讘诪讻讜谉: 


爪讚拽  讜诪砖驻讟 讚讻转讬讘 爪讚拽 讜诪砖驻讟 诪讻讜谉 讙讜' 爪讚拽讛 讚讻转讬讘 讻讜'. 爪讚拽 讜爪讚拽讛 讘' 注谞讬谞讬诐 讛诐 讚爪讚拽 诇诪注讟 注讜砖讛 注讜诇 讜爪讚拽讛 讻诪砖诪注讜 砖谞讜转谉 讚讘专 讜讗讬谞讜 讞讬讬讘 诇转转 诇讜 讗诇讗 讘讚专讱 爪讚拽讛: 


讙谞讝讬  砖诇讜诐 讚讻转讬讘 讜讬拽专讗 诇讜 讛' 砖诇讜诐 讻讜'. 讚砖诪讜 砖诇 讛拽讘"讛 谞拽专讗 砖诇讜诐 谞诇诪讚 诪讛讗讬 拽专讗 驻"拽 讚砖讘转 讻诪驻讜专砖 砖诐 讜讗诪专 讙谞讝讬 讘专讻讛 讚讻转讬讘 讬砖讗 讘专讻讛 诪讗转 讛' 讙讜' 讜诇讗 讛讘讬讗 讛讗讬 拽专讗 诇注讬诇 讙诐 诇注谞讬谉 爪讚拽讛 讚讻转讬讘 讘住讬驻讬讛 讜爪讚拽讛 诪讗诇讛讬 讬砖注讜 诪砖讜诐 讚诇讗 讻转讬讘 讘讬讛 讛砖诐 讛诪讬讜讞讚 讛砖讜讻谉 讘注专讘讜转. 讜讗诪专 谞砖诪转谉 砖诇 爪讚讬拽讬诐 砖谞讗诪专 讜讛讬转讛 谞驻砖 讗讚讜谞讬 爪专讜专讛 讙讜' 注谞讬谉 讝讛 诪驻讜专砖 驻专拽 砖讜讗诇 注"砖. 讜讗诪专 讜谞砖诪讜转 讻讜' 砖谞讗诪专 讻讬 专讜讞 诪诇驻谞讬 讬注讟讜祝 讙讜' 讚讘专 讝讛 诪驻讜专砖 驻专拽 讻诇 讛讬讚. 讜讗诪专 讜讟诇 砖注转讬讚 讻讜' 砖谞讗诪专 讙砖诐 谞讚讘讜转 转谞讬祝 讙讜' 诪驻讜专砖 驻' 专注"拽. 讜讗诪专 砖诐 讗讜驻谞讬诐 讻讜' 诪诇讱 讗诇 讻讜' 砖谞讗诪专 住讜诇讜 诇专讜讻讘 讘注专讘讜转 讘讬讛 砖诪讜 诇驻讬 注谞讬谞讜 讛诇"诇 讬讛 砖诪讜 讗讘诇 专诪讝 讘讝讛 注"砖 讻讬 讘讬"讛 爪讜专 注讜诇诪讬诐 讜注"讻 讗诪专 住讜诇讜 诇专讜讻讘 讘注专讘讜转 砖讛讜讗 诇诪注诇讛 诪讻诇 讛讘专讜讗讬诐 砖谞讘专讗讜 讘讬"讛:





专砖"砖

讙诪专讗 诪注讜谉 砖讘讜 讻转讜转 诪诇讗讻讬 讛砖专转 讻讜'. 讜诇拽诪谉 讗诪专讬' 讙讘讬 注专讘讜转 砖诐 讗讜驻谞讬诐 讻讜' 讜诪诇讗讛"砖 讜诇驻诪砖"讻 讛讟"讗 讚讻转讜转 讞诇讜拽讜转 讛谉 讗"砖:





讛讙讛讜转 讬注讘"抓

专砖"讬 讚"讛 注诇讬讬转 讻讜' 砖诪转讞诇驻转 诇' 讘谞'. 谞"讘 讘诪讜爪讗 讛诇砖讜谉 讻诪讜 诇砖讻讛 谞砖讻讛:





讘谉 讬讛讜讬讚注

专址讘旨执讬 讬讜止住值讬 讗讜止诪值专: 讗讜止讬 诇指讛侄诐 诇址讘旨职专执讬讜止转, 砖讈侄专讜止讗讜止转 讜职讗值讬谞指谉 讬讜止讚职注讜止转 诪指讛 讛值诐 专讜止讗讜止转. 讛谞讛 诪讛 砖讗诪专 讗讜讬 讻讬讜谉 讘讝讛 讛讗讜讬 讜讛讗讘讜讬 注诇 讛驻诇住讜驻讬诐 砖住讜诪讻讬谉 注诇 讛砖注专转 砖讻诇诐 讜诪专讗讛 注讬谞讬讛诐 讜讘讜讚讬诐 讚讘专讬诐 诪讚注转诐 讘注谞讬讬谞讬 讛砖诪讬诐 讜讻讜讻讘讬诐 讜诪讝诇讜转 讜讙诐 诪讚讘专讬诐 讗砖专 讘讗专抓 诪转讞转 讻驻讬 讛砖注专转诐 讜注讜砖讬诐 讚讘专讬讛诐 诇讬住讜讚 诪讬讜住讚 讜讘讜谞讬诐 注诇讬讜 讘谞讬谉 讜诪讞诇讬讟讬诐 讛讚讘专讬诐 诇讗诪转 讻讗诇讜 注诇讜 砖诪讬诐 讜讘注讬谞讬讛诐 专讗讜 讜讬住驻专讜 讜讻讗砖专 转诪爪讗 讘讻诇诇 讚讘专讬 讛讘诇 砖诇讛诐 砖讙讝专讜 讘讛砖注专转 砖讻诇诐 砖讛砖诪砖 讜讛讬专讞 讜讛讻讜讻讘讬诐 讛诐 注讜诇诪讜转 讙砖诪讬讬诐 诪诪砖 讜讘讛诐 讗讚诐 讜讘讛诪讛 讜讗讬诇谞讜转 讜注砖讘讬诐 讻诪讜 砖讬砖 讘注讜诇诐 讛讝讛 讜注诇 讗砖专 专讗讜 讘讬专讞 讻转诪讬诐 讘讙讜驻讛 讙讝专讜 砖讛诐 讛专讬诐 讜讙讘注讜转 讜讬诪讬诐 砖讘讛 讜注讜讚 讬砖 诇讛诐 讚讘专讬诐 讛讘诇讬诐 讜砖拽专讬诐 讻讗诇讛 砖讻诇 讗讞讚 讘讜谞讛 讘诪讛 诇注爪诪讜 讜讙讜讝专 讗讬讝讛 注谞讬谉 砖讞讜砖讘讜 讜诪讞诇讬讟讜 诇讗诪转 注诇 驻讬 讛砖注专转 砖讻诇讜!
讜讛专讘 住驻专 讛讘专讬转 诪讗诪专 讚' 驻专拽 讬"讗 讚讬诪讛 讗讜转诐 诇讗讚诐 讛专讜讗讛 诪专讞讜拽 讘讗讬讝讛 讙砖诐 讘注讜诇诐 讜诪住转讻诇 讘讜 谞讚诪讛 诇讜 讻爪讜专转 讗讚诐 注诐 讞讜讟诐 讜讗讝谞讬诐 讜注讬谞讬诐 讜讬讚 讜专讙诇 讗诪谞诐 讘讛转拽专讘讜 诇讗讜转讜 讙砖诐 讘注讬谞讬讜 讬专讗讛 砖讛讜讗 注抓 讗讜 讚讘专 讗讞专 驻砖讜讟 诇讗 转讜讗专 讜诇讗 讛讚专 诇讜 诇讗 驻谞讬诐 讜诇讗 注讜专祝 注讬讬谉 砖诐. 讜注讜讚 讘诪讗诪专 讙' 驻专拽 讘' 讚讬诪讛 讗讜转诐 诇讗讚诐 讬注专讬 讗砖专 诪爪讗 诪专讗讛 诪诇讜讟砖转 讙讚讜诇讛 注讜诪讚转 讘爪讚 讛专 讙讚讜诇 讗砖专 砖讻讞 砖诪讛 住讜讞专 讗讞讚 讜讝讛 讛讗讚诐 讛讬注专讬 讛住转讻诇 讘讗住驻拽诇专讬讗 讛诪讗讬专讛 讜专讗讛 讘转讜讻讛 爪讜专转 讗讚诐 砖讞讜专 讜诪拽诇讜 讘讬讚讜 讙诐 爪讜专转 讛讗讬诇谞讜转 讜爪讜专转 谞讛专 讗讞讚 讗砖专 讛讬讛 讘讬注专 讛讛讜讗 诇谞讜讻讞 讛诪专讗讛 讜讬讙讝讜专 讘讚注转讜 砖讬砖 注讜诇诐 诪诇讗 讘转讜讱 讛讛专 讛讙讚讜诇 讛讝讛 讜讙讝专 讘讚注转讜 砖讛讛专 讛讝讛 讛讜讗 讞诇讜诇讬 讜讘转讜讻讜 谞诪爪讗 讬注专 讜讗讬诇谞讜转 讜谞讛专讜转 讜讘谞讬 讗讚诐 讜讝讛 讛讻住讬诇 诇讗 讛讘讬谉 讜诇讗 讬讚注 讻讬 讘谞驻砖讜 讚讘专 讜讗转 注爪诪讜 专讗讛 砖谞爪讟讬讬专 讛讜讗 讜讛讬注专 讜讻诇 讗砖专 讘讜 讘转讜讱 讛诪专讗讛 讜讻谉 拽专讛 诇诪讞拽专讬诐 讛驻诇住讜驻讬诐 注讚 讻讗谉 注讬讬谉 砖诐.
讜讘讝讛 讘执旨讬谉 转指旨讘执讬谉 讛讬讟讘 诪讛 砖拽专讗 注诇讬讛诐 专讘讬 讬讜住讬 讗讜讬 讜讗讘讜讬 砖专讜讗讬谉 诪诇诪讟讛 诇诪注诇讛 讜讗讬谞诐 讬讜讚注讬谉 诪讛 讛诐 专讜讗讬谉! 讜讙诐 诪诇诪注诇讛 诇诪讟讛 注诇 讛讗专抓 诪转讞转 注讜诪讚讬谉 讜讗讬谉 讬讜讚注讬诐 注诇 诪讛 讛诐 注讜诪讚讬谉! 讜讗诪专 诇砖讜谉 讗讜止讬 讻讬 讛砖讻诇 谞拽专讗 讟讜讘 [17] 讗讱 诇讛诐 讬转讛驻讱 诇讗讜讬 [17] 讚讛讞砖讘讜谉 砖讜讛. 讙诐 讛诇讘 砖诇讛诐 砖讘讜 诪讘讬谞讬诐 谞讞诇拽 诇砖谞讬 驻注诪讬诐 讜讬 讜讬.



讛指讗指专侄抓, 注址诇 诪指讛 注讜止诪侄讚侄转? 注址诇 讛指注址诪旨讜旨讚执讬诐. 谞专讗讛 诇讬 讘住"讚 砖讝讛 讛讗讜讬专 讛诪诪诇讗 讗转 讛讞诇诇 砖讘讬谉 讛砖诪讬诐 诇讗专抓 讬砖 诇讜 讻讜讘讚 讜讗讬讱 讗驻砖专 砖谞讜讻诇 诇砖讗转 讗讜转讜 注诇 专讗砖讬谞讜? 讗讱 谞讜讚注 砖讛砖诐 讬转讘专讱 讘专讗 诇讝讛 讛讗讜讬专 讻讞 讛诪讜砖讱 砖讛讜讗 谞讜砖讗 讗转 讛讗讜讬专 讜诇讗 谞专讙讬砖 讘讻讜讘讚 砖诇讜 讗祝 注诇 驻讬 砖讛讜讗 讚讘讜拽 讜谞讜讙注 讘专讗砖讬谞讜 讜讘讙讜驻讬谞讜. 讜讝讛 讻讞 讛诪讜砖讱 讗讬谞讜 谞讜砖讗 讗诇讗 专拽 讗转 讛讗讜讬专 砖讘讞诇诇 讛讝讛 讗讘诇 讗转 讙讜祝 讛讗专抓 砖讛讜讗 讛注驻专 讗砖专 注讜诪讚 诇诪注诇讛 诪谉 讛转讛讜诐 讗讬谞讜 谞讜砖讗 讻讞 讛诪讜砖讱 讛讝讛 讗诇讗 讘专讗 讛拽讚讜砖 讘专讜讱 讛讜讗 讻讞 讗讞专 讞讜驻祝 注诇 驻谞讬 讛转讛讜诐 讜讛讜讗 谞讜砖讗 讗转 讛讗专抓 讗砖专 专拽讜注讛 注诇 驻谞讬 转讛讜诐.
讜诇讝讛 讛讻讞 拽讜专讗 讗讜转讜 讻讗谉 讘砖诐 注址诪旨讜旨讚执讬诐 诪驻谞讬 砖讛讜讗 讞诇讜拽 诇砖谞讬 讞诇拽讬诐, 讞诇拽 讗讞讚 诇讞 讜讞诇拽 讗讞讚 讬讘砖 讻讚讬 诇砖讗转 讗转 讙讜祝 讛讗专抓 砖讛讜讗 诇讞 讜讬讘砖 讜讗诇讜 讛注诪讜讚讬诐 注讜诪讚讬诐 注诇 讛诪讬诐 砖讛讜讗 讛转讛讜诐 讜转讞转 讛转讛讜诐 讬砖 讛专讬诐 讙讚讜诇讬诐 砖住讜讘诇讬诐 讗讜转讜.
讜注诇 讝讛 讗诪专 讻讗谉 '讜旨诪址讬执诐 注址诇 讛侄讛指专执讬诐' 专讜爪讛 诇讜诪专 诪讬诐 讝讛 讛转讛讜诐 注讜诪讚讬诐 注诇 讛讛专讬诐 讜讗诇讜 讛讛专讬诐 注讜诪讚讬诐 注诇 专讜讞 讻讬 转讜讻诐 砖诇 讛讛专讬诐 讞诇讜诇 讜讘讞诇诇 砖讘讛诐 讬砖 专讜讞 砖讛讜讗 讗讜讬专 专讜讞谞讬 讬讜转专 诪讗讜转讜 讛讻讞 砖注讜诪讚 诇诪注诇讛 诪谉 讛讛专讬诐 砖讛讜讗 注诪讜讚讬诐 砖住讜讘诇讬诐 讗转 讙讜祝 讛讗专抓.
讜注诇 讝讛 讗诪专 '讜职讛侄讛指专执讬诐 注址诇 专讜旨讞址' 驻讬专讜砖 拽讬讬诪讬诐 讜注讜诪讚讬诐 注诇 讝讛 讛专讜讞 砖讘讞诇诇 砖讘拽专讘诐 讜讝讛 讛专讜讞 砖讘拽专讘 讛讛专讬诐 转诇讜讬 讘住注专讛 讜讛讬讗 讻讞 专讜讞谞讬 讚拽 讜讝讱 讬讜转专 讜拽专讬 诇讬讛 讘砖诐 '住职注指专指讛' 诪驻谞讬 砖讛讜讗 诪爪讚 讛讙讘讜专讛.
讜旨住职注指专指讛 讝讜 转旨职诇讜旨讬指讛 讘旨执讝职专讜止注讜止 砖讈侄诇 讛址拽旨指讚讜止砖讈 讘旨指专讜旨讱职 讛讜旨讗 专讜爪讛 诇讜诪专 转诇讜讬讛 讘诪讚转 讛讙讘讜专讛 讛诪讻讜谞讬转 讘砖诐 讝专讜注 讻诪讜 砖讗诪专 讗诇讬讛讜 讝讻讜专 诇讟讜讘 讞住讚 讚专讜注讗 讬诪讬谞讗 讙讘讜专讛 讚专讜注讗 砖诪讗诇讗, 讜讝讛 讛讻讞 谞拽专讗 谞砖诪转 讛讗专抓 砖诪诪谞讜 诪转驻砖讟 讞讬讜转 诇讻诇 讛讗专抓 讘讻诇诇讜转讛 讘砖砖 拽爪讜讜转 砖诇讛 砖谞讗诪专 讜旨诪执转址旨讞址转 讝职专止注止转 注讜止诇指诐 (讚讘专讬诐 诇讙, 讻讝). 讜拽讗诪专 讝专讜注讜转 诇砖讜谉 专讘讬诐 讻讬 讛讜讗 讻诇讜诇 讙诐 诪讞住讚 砖讛讜讗 谞拽专讗 讝专讜注 讬诪讬谉 讻讬 诇注讜诇诐 砖诪讗诇讗 讗爪讟专讬讱 诇讬诪讬谞讗 讻谞讜讚注.



注址诇 注址诪旨讜旨讚 讗侄讞指讚 注讜止诪侄讚侄转, 讜职'爪址讚旨执讬拽' 砖讈职诪讜止. 谞专讗讛 诇讬 讘住"讚 讻诇 转讬讘讛 讗讜转 讛讗讞专讜谉 砖诇讛 讛讜讗 讬住讜讚 砖诇讛 讻讬 讬住讜讚 砖诇 讻诇 讚讘专 讛讜讗 注讜诪讚 转讞转讬讜 讜讛谞讛 讗讜转 讗讞专讜谞讛 砖诇 注讜诇诐 讛讜讗 诪"诐 讗砖专 讘诪诇讜讗讛 注讜诇讛 诪住驻专 砖诪讜谞讬诐 讻诪谞讬谉 讬住讜讚 [80] 讜讛爪讚讬拽 讗讞讬讝转讜 讘讬住讜讚. 讜诇讝讛 讗诪专 讛注讜诇诐 注诇 注诪讜讚 讗讞讚 注讜诪讚 讜爪讚讬拽 砖诪讜, 砖诐 讗专抓 讗讜转 讛讗讞专讜谉 讛讜讗 讗讜转 爪讚"讬 砖讛讜讗 爪讚讬拽 讜讝讛讜 讛讗专抓 注讜诪讚转 注诇 注诪讜讚 讗讞讚 讜爪讚讬拽 砖诪讜.
讜注讜讚 谞专讗讛 诇讬 讘住"讚 讚讗诪专讜 专讘讜转讬谞讜 讝"诇 讛注讜诇诐 诪转拽讬讬诐 讘讝讻讜转 讛砖讬专讛 讜砖讬专讬诐 砖讗讜诪专讬诐 诇驻谞讬 讛拽讚讜砖 讘专讜讱 讛讜讗 讜讗诪专转讬 专诪讝 谞讻讜谉 注诇 讝讛 转诪爪讗 讗讞专 讗讜转讬讜转 '注讜诇诐' 讬砖 讗讜转讬讜转 '驻讝诪谉' 讚讛砖讬专 谞拽专讗 驻讝诪谉 讻讬讚讜注 讜谞专诪讝讜 讗讜转讬讜转 讗诇讜 转讞转 注讜诇诐 诇讛讜讚讬注 砖讛注讜诇诐 拽讬讬诐 注诇 讝讻讜转 讛砖讬专 讛谞拽专讗 驻讝诪谉. 讜讬讚讜注 诪讘讞专 讛砖讬专讬诐 砖讬砖 讘讛诐 砖讘讞 讜讛讜讚讗讛 讜转讛诇讛 诇讛拽讚讜砖 讘专讜讱 讛讜讗 讛诐 诪讗讛 讘专讻讜转 讜讗专讘注 拽讚讜砖讜转 讜注砖专讛 拽讚讬砖讬诐 讜转砖注讬诐 讗诪谉. 讜诇讝讛 讗诪专 砖讛讜讗 砖讘讞 讗诇 诪诇讱 谞讗诪谉, 讜讛诐 专诪讜讝讬诐 讘讗讜转讬讜转 '爪讚讬拽' 注诇 注诪讜讚 讗讞讚 注讜诪讚 讚讛讬讬谞讜 注诪讜讚 讛砖讘讞 讜讛砖讬专 讜爪讚讬拽 砖诪讜.
讜讚注 诪讛 砖讗诪专 '讜址讞植讻指诪执讬诐 讗讜止诪职专执讬诐: 注址诇 砖讈职谞值讬诐 注指砖讉指专 注址诪旨讜旨讚执讬诐 讛执讬讗 注讜止诪侄讚侄转' 讛谞讛 专讘讜转讬谞讜 讝"诇 讘讚讘专讬讛诐 注讜砖讬谉 专诪讝 诇住讜讚 讛讗专抓 讛注诇讬讜谞讛 讜讻讚讬 砖转讘讬谉 住讜讚 讛诪讗诪专 诇讱 谞讗 专讗讛 诪讛 砖讗诪专 专讘讬谞讜 讝"诇 讘砖注专 诪讗诪专讬 专砖讘"讬 讘驻专砖转 驻拽讜讚讬 讚祝 讻"讗 注"讚 讜讬谞注诐 诇讱! 讜诪讗讜转诐 讛讚讘专讬诐 讛谞讝讻专讬诐 砖诐 讬讜讻诇 讛诪砖讻讬诇 诇讛讘讬谉 讛讻讜谞讛 砖诇 砖谞讬诐 注砖专 注诪讜讚讬诐 讜砖诇 砖讘注讛 注诪讜讚讬诐 讜砖诇 注诪讜讚 讗讞讚 讜爪讚讬拽 砖诪讜 砖讛讜讗 住讜讚 讜讗"讜 讜诪专 讗诪专 讞讚讗 讜诪专 讗诪专 讞讚讗 讜诇讗 驻诇讬讙讬, 讗诇讜 讜讗诇讜 讚讘专讬 讗诇拽讬诐 讞讬讬诐!



讗指诪址专 专址讘 讬职讛讜旨讚指讛: 砖讈职谞值讬 专职拽执讬注执讬谉 讛值谉, 砖讈侄谞旨侄讗直诪址专: (讚讘专讬诐 讬, 讬讚) "讛值谉 诇址讛' 讗直诇止讛侄讬讱指 讛址砖旨讈指诪址讬执诐 讜旨砖讈职诪值讬 讛址砖旨讈指诪指讬执诐". 讜职专值讬砖讈 诇指拽执讬砖讈 讗指诪址专: 砖讈执讘职注指讛. 谞专讗讛 诇讬 讘住"讚 讚诇讗 驻诇讬讙讬 讗诇讗 专讘 讬讛讜讚讛 谞拽讬讟 专拽讬注 讗讞讚 讛讜讗 讗砖专 谞讙诇讛 诇注讬谞讬谞讜 讜专拽讬注 讗讞讚 诇讻诇 讗讜转诐 专拽讬注讬诐 砖讗讬谉 诇注讬谞讬谞讜 讜专讜爪讛 诇讜诪专 驻专讟 讗讜转诐 诇讗讜转诐 砖讗讬谉 谞讙诇讬诐 诇注讬谞讬谞讜 讜注诇讛 讘讬讚讜 诪住驻专 砖讘注讛 讜专讘 讬讛讜讚讛 转驻住 讚专讱 讛讻转讜讘 讛址砖旨讈指诪址讬执诐 讛讜讗 专拽讬注 讛谞讙诇讛 诇谞讜 讜旨砖讈职诪值讬 讛址砖旨讈指诪指讬执诐 讻诇 讗讜转诐 专拽讬注讬诐 砖讗讬谉 谞讙诇讬诐 诇注讬谞讬谞讜 讜注讬讬谉 讘注抓 讞讬讬诐 砖注专 爪讬讜专 讛注讜诇诪讜转 驻专拽 讘'.



'砖讈职讞指拽执讬诐', 砖讈侄讘旨讜止 专值讬讞址讬执诐 注讜止诪职讚讜止转 讜职讟讜止讞植谞讜止转 诪指谉 诇址爪旨址讚旨执讬拽执讬诐. 谞专讗讛 诇讬 讘住"讚 讚讗讬转讗 讘讝讜讛专 (讜讬讞讬 讚祝 专讻"讙 讜讝讜讛专 讜讗专讗 讚祝 讻"讞) 讚诪讞谞讜转 砖讻讬谞讛 谞拽专讗讬诐 讘砖诐 专讬讞讬诐 讜讛拽诇讬驻讜转 讛诐 砖驻讞讛 讗讞专 讛专讞讬诐 注讬讬谉 砖诐.
讜注讜讚 谞专讗讛 诇讬 讘住"讚 专讬讞讬诐 专诪讝 诇讬住讜讚讜转 砖诇 讛诪诇讻讜转 讻诪讜 砖讻转讘 讛专诪"讝 [讛专讘 诪砖讛 讝讻讜转] 讝"诇 (讘讝讜讛专 讗诪讜专 讚祝 爪"讜) 砖讛讬住讜讚 讟讜讞谉 讛讙讘讜专讜转 讜谞注砖讬谉 谞爪讜爪讬谉 讜注诇 讻谉 讛讬住讜讚 谞拽专讗 专讞讬讬诐 砖诇 讙专讜住讜转 砖讛讙讘讜专讜转 谞讙专住讬诐 讘讜 注讬讬谉 砖诐. 讜讻转讘 专讘讬谞讜 讝"诇 讘砖注专 诪讗诪专讬 专砖讘"讬 讘住讜祝 讗讚讘专 讝讛 砖谞讬 讙讘讜专讜转 诪谉 讛讞诪砖讛 讙讘讜专讜转 砖讛诐 谞爪讞 讜讛讜讚 谞诪转拽讜 讘专讚转诐 诇讬住讜讚 讜讗诇讜 讛诐 住讜讚 砖谞讬 讗讜转讬讜转 诪谉 讚诪谞爪驻"讱 讘住讜讚 讛诪谉 砖讟讜讞谞讬谉 讘砖讞拽讬诐 砖讛诐 谞爪讞 讜讛讜讚 讜诪转诪转拽讜转 注诇 讬讚讬 讛讟讞讬谞讛 讜讟注诪讜 讻爪驻讞讬转 讘讚讘砖 注讚 讻讗谉 诇砖讜谞讜 讜讛讘谉 讘讚讘专讬诐.



讜职讞指砖讈讜止转 讘旨址讬讜止诐 诪执驻旨职谞值讬 讻旨职讘讜止讚指谉 砖讈侄诇 讬执砖讉职专指讗值诇, 砖讈侄谞旨侄讗直诪址专: "讬讜止诪指诐 讬职爪址讜旨侄讛 讛' 讞址住职讚旨讜止 讜旨讘址诇旨址讬职诇指讛 砖讈执讬专止讛 注执诪旨执讬, 转旨职驻执诇旨指讛 诇职讗值志诇 讞址讬旨指讬". 驻讬专讜砖 诪讛 砖讗讜诪专讬诐 讬砖专讗诇 讘注诪讬讚讛 砖诇砖讛 专讗砖讜谞讜转 讜砖诇砖讛 讗讞专讜谞讜转 讚讘专讬 砖讘讞 诇讛拽讚讜砖 讘专讜讱 讛讜讗 谞拽专讗 讞住讚 讙讚讜诇 诪讗转讜 讬转讘专讱 砖谞转谉 诇讛诐 专砖讜转 诇住驻专 讘砖讘讞讜 讜讻诪讜 砖驻讬专砖讜 讛专讗砖讜谞讬诐 讝"诇 讘驻住讜拽 讟讜止讘 讞址住职讚职旨讱指 诪值讞址讬执旨讬诐 砖职讉驻指转址讬 讬职砖址讈讘职旨讞讜旨谞职讱指 (转讛诇讬诐 住讙, 讚) 专讜爪讛 诇讜诪专 讟讜讘 讗爪诇讬 讛讞住讚 讛讝讛 讬讜转专 诪谉 讛讞讬讬诐 砖诇讬 讜讛讜讗 讗砖专 谞转转 诇讬 专砖讜转 砖砖驻转讬 讬砖讘讞讜谞讱.
讜诇讝讛 讗诪专 讬讜止诪指诐 讬职爪址讜旨侄讛 讛' 讞址住职讚旨讜止 (转讛诇讬诐 诪讘, 讟) 专讜爪讛 诇讜诪专 讬爪讜讛 讗讜转谞讜 讘诇讘讚 注诇 讞住讚讜 砖讛讜讗 谞转讬谞转 专砖讜转 诇砖讘讞讜, 讜旨讘址诇旨址讬职诇指讛 砖讈执讬专止讛 注执诪旨执讬 专讜爪讛 诇讜诪专 讬砖 砖讬专讛 砖诇 诪诇讗讻讬诐 砖转爪讟专祝 注诪讬 讜讝讛 讛讞住讚 砖诇 谞转讬谞转 专砖讜转 诇砖讘讞讜 讛讜讗 谞讬转谉 讘转讜讱 转旨职驻执诇旨指讛 诇职讗值志诇 讞址讬旨指讬 砖谞转谉 诇谞讜 专砖讜转 诇砖讘讞讜 讘砖诇砖讛 专讗砖讜谞讜转 讜讘砖诇砖讛 讗讞专讜谞讜转.



讗指诪址专 专值讬砖讈 诇指拽执讬砖讈: 讻旨指诇 讛指注讜止住值拽 讘旨址转旨讜止专指讛 讘旨指注讜止诇指诐 讛址讝旨侄讛 砖讈侄讚旨讜止诪侄讛 诇职诇址讬职诇指讛, 讛址拽旨指讚讜止砖讈 讘旨指专讜旨讱职 讛讜旨讗 诪讜止砖讈值讱职 注指诇指讬讜 讞讜旨讟 砖讈侄诇 讞侄住侄讚 诇指注讜止诇指诐 讛址讘旨指讗 砖讈侄讚旨讜止诪侄讛 诇职讬讜止诐. 讬砖 诇讛讘讬谉 诇诪讛 谞拽讬讟 讘诇讬诇讛? 讜注讜讚 诪讛 注谞讬谉 讛讞讜讟 讛讝讛? 讜谞专讗讛 诇讬 讘住"讚 讚讬讚讜注 讞爪讬 讛专讗砖讜谉 谞拽专讗 '诇讬诇' 讜讞爪讬 讛砖谞讬 谞拽专讗 '诇讬诇讛' 讜诪驻讜专砖 讘讚讘专讬 专讘讬谞讜 讛讗专"讬 讝"诇 讘砖注专 讛讻讜谞讜转 讚注住拽 讛转讜专讛 砖诇讜诪讚讬谉 讘讞爪讬 讛砖谞讬 讛谞拽专讗 诇讬诇讛 注讜砖讬谉 讘讜 讛讻谞讛 讜讞讬讝讜拽 讜讻讞 讜讗讜诪抓 诇转讬拽讜谉 讛谞注砖讛 注诇 讬讚讬 讛转驻讬诇讜转 砖诇 讛讬讜诐 讛讛讜讗 讙诐 诪驻讜专砖 讘讚讘专讬 专讘讬谞讜 讛讗专"讬 讝"诇 砖诐 讚转驻讬诇转 砖讞专讬转 谞诪砖讱 讻讜讞讛 注讚 转驻讬诇转 诪谞讞讛 讚转讬拽讜谉 讛谞注砖讛 讘转驻讬诇转 诪谞讞讛 讛讜讗 诪谉 讛专讜砖诐 讛谞砖讗专 诪转驻讬诇转 砖讞专讬转.
讜诇讻谉 讗讬谉 讗讜诪专讬诐 拽专讬讗转 砖诪注 讘诪谞讞讛 讗诇讗 住讜诪讻讬谉 注诇 拽专讬讗转 砖诪注 讚砖讞专讬转 讻讬 诇讛讬讜转讛 讘住讜讚 讛讞住讚 讻讜讞讛 注爪讜诐 讜专讘 诇讛诪砖讱 注讚 转驻讬诇转 讛诪谞讞讛 谞诪爪讗 拽讚讜砖转 转驻讬诇转 砖讞专讬转 讛讜讗 讻讞讜讟 诪砖讜讱 诪谉 讛讘拽专 注讚 讛注专讘 诇讞讘专 砖转讬 转驻讬诇讜转 砖讞专讬转 讜诪谞讞讛 讘讬讞讚 讜讛谞讛 讬讚讜注 讚讛转驻讬诇讜转 讛诐 谞拽专讗讬诐 讘砖诐 讞住讚 讻讬 讞住讚 讙讚讜诇 注砖讛 讛砖诐 讬转讘专讱 注诐 讘谞讬 讗讚诐 砖谞转谉 诇讛诐 专砖讜转 诇砖讘讞讜 讘砖诇砖 转驻讬诇讜转 讘专讗砖谞讜转 讜讘讗讞专讜谞讜转 砖讘讛诐 砖讛诐 砖讘讞讜 砖诇 诪拽讜诐 讜讻诪讜 砖谞讗诪专 '讟讜止讘 讞址住职讚职旨讱指 诪值讞址讬执旨讬诐 砖职讉驻指转址讬 讬职砖址讈讘职旨讞讜旨谞职讱指' 驻讬专讜砖 讟讜讘 讞住讚讱 讬讜转专 诪谉 讛讞讬讬诐 砖诇谞讜 讜驻讬专砖 诪讛讜 讛讞住讚 讛讝讛 谞讗诪专 砖驻转讬 讬砖讘讞讜谞讱 讘砖诇砖 转驻讬诇讜转.
讜讝讛讜 砖讗诪专讜 讻诇 讛注讜住拽 讘转讜专讛 讘诇讬诇讛 讚讬讬拽讗 砖讛讜讗 讞爪讬 讛砖谞讬 讛谞拽专讗 诇讬诇讛 讗砖专 注住拽 讛转讜专讛 砖讬讛讬讛 讘讜 讛讜讗 诇爪讜专讱 转讬拽讜谉 讛转驻讬诇讜转 砖诇 讗讜转讜 讛讬讜诐 讛谞讛 讝讛 讝讜讻讛 砖讛拽讚讜砖 讘专讜讱 讛讜讗 诪讜砖讱 注诇讬讜 讞讜讟 砖诇 讞住讚 专讜爪讛 诇讜诪专 讛转拽砖专讜转 转讬拽讜谉 砖转讬 讛转驻讬诇讜转 砖讞专讬转 讜诪谞讞讛 谞诪砖讱 注诇讬讜 讻讗诇讜 注诇 讬讚讜 谞注砖讛 讝讛 讛转讬拽讜谉 砖诇 讛转讞讘专讜转 砖转讬 讛转驻讬诇讜转 砖诇 讛讬讜诐.
讜注讬讬谉 诪讛 砖讻转讘 专讘讬谞讜 讝"诇 讘砖注专 讛讻讜谞讜转 讚祝 谞"讚 注诇 讚专讱 讜讝讛 诇砖讜谞讜: 讜爪专讬讱 诇讛讝讚专讝 讘讻诇 讬讻诇转讜 诇拽讜诐 讘讞爪讜转 诇讬诇讛 诪诪砖 讜讻讜' 讜讛讝讛专 砖诇讗 转转讘讟诇 诪讝讛 讗驻讬诇讜 诇讬诇讛 讗讞转 讻讬 讛讜讗 注谞讬谉 专讘 讛转讜注诇转, 讛讻诇诇 讛注讜诇讛 诪讻诇 讝讛 讛讜讗 讻讬 谞转讘讗专 诇讱 讗讬讱 讻诪讛 讙讚讜诇讛 讜谞驻诇讗讛 诪注诇转 讛讗讚诐 讛注讜砖讛 讻住讚专 砖讗诪专谞讜 砖讬讻讜讬谉 讗诇 讛讝讜讜讙讬诐 讛谞注砖讬诐 讘讻诇 讬讜诐 诪转讞诇转 转驻讬诇转 注专讘讬转 注讚 住讜祝 转驻诇转 讛诪谞讞讛 讜讗讬谉 住驻拽 砖讛讬讜讚注 诇讻讜讬谉 讻诇 讝讛 注诇 讗诪转讜转讜 讙讜专诐 砖讛讝讜讜讙讬诐 讛谞讝讻专 谞注砖讬诐 注诇 讬讚讜 诪诪砖 讜讗讬谉 拽抓 讜转讻诇讬转 诇砖讻专讜 讜讻讜' 注讚 讻讗谉 诇砖讜谞讜 注讬讬谉 砖诐.
讜注讜讚 谞专讗讛 诇讬 讘住"讚 讚讬讚讜注 诪讛 砖讗诪专 专讘讬谞讜 讛专砖"砖 [专讘讬 砖诇讜诐 砖专注讘讬] 讝"诇 讻讬 讞爪讬 讛专讗砖讜谉 砖诇 诇讬诇讛 讛谞拽专讗 诇讬诇讛 讛讜讗 讘"谉 讚讘"谉 诇讻谉 讛讜讗 讚讬谉 讜讞爪讬 讛砖谞讬 讛谞拽专讗 诇讬诇讛 讛讜讗 诪"讛 讚讘"谉 诇讻谉 讛讜讗 讞住讚 讜讞爪讬 讛专讗砖讜谉 砖诇 讛讬讜诐 讛讜讗 诪"讛 讚诪"讛 诇讻谉 讛讜讗 讞住讚 讙讚讜诇 讜讞爪讬 讛砖谞讬 砖诇 讛讬讜诐 讛讜讗 讘"谉 讚诪"讛. 讜诇讻谉 讛讜讗 讚讬谉 讜诇驻讬 讝讛 讞爪讬 讛砖谞讬 砖诇 诇讬诇讛 讜讞爪讬 讛专讗砖讜谉 砖诇 讛讬讜诐 砖谞讬讛诐 讞住讚 诪驻谞讬 砖讛诐 讘讞讬谞转 诪"讛 讜讝讛讜 砖讗诪专 讻诇 讛注讜住拽 讘转讜专讛 讘诇讬诇讛 砖讛讜讗 讘讞讬谞转 诪"讛 讚讘"谉 讛拽讚讜砖 讘专讜讱 讛讜讗 诪讜砖讱 注诇讬讜 讞讜讟 砖诇 讞住讚 砖讛讜讗 诪"讛 讚诪"讛 讘讬讜诐.
讜讘讗讜驻谉 讗讞专 谞专讗讛 诇讬 讘住"讚 '讞讜旨讟 砖讈侄诇 讞侄住侄讚' [425] 注讜诇讛 诪住驻专 讻讛"转 讜讛讜讗 砖诐 拽讚讜砖 诪砖诪讜转 注"讘 讜讬讜爪讗 诪谉 专讗砖讬 转讬讘讜转 讻止旨诇 讛址谞职旨砖指讈诪指讛 转职旨讛址诇值旨诇 (转讛诇讬诐 拽谞, 讜) 讜住讜驻讬 转讬讘讜转 诇止讗 注指讝址讘职转指旨 讚止专职砖侄讈讬讱指 讛殖' (转讛诇讬诐 讟, 讬讗) 讜讛讜讗 注讝专 诇讬砖专讗诇 诪讗讜讬讘讬讛诐 讜讻转讜讘 讘住驻专 拽讜诇 讛专诪"讝 [讛专讘 诪砖讛 讝讻讜转] 讝"诇 砖砖诐 讝讛 讛讜讗 讘诪诇讻讜转 住讜讚 讛谞驻砖 砖讛讬讗 讗讞专讬 讛讬住讜讚. 诇讻谉 砖诐 讝讛 讛讜讗 讗讞专 讗讜转讬讜转 砖讚志讬 砖讛讜讗 讘讬住讜讚 讜讛谞驻砖 诪住驻专 讛' 驻注诪讬诐 讗诇拽讬诐 砖注讜诇讬诐 转"诇 [86脳5=430] 讜讘讛住讬专 诪诪谞讛 讞诪砖讛 讗诇驻讬"谉 砖讛诐 讛砖专砖讬诐 讬砖讗专 转讻"讛 [425] 注讚 讻讗谉 诇砖讜谞讜.
讜讘讝讛 诪讜讘谉 讛讟注诐 讚讛注讜住拽 讘转讜专讛 讘诇讬诇讛 砖讛讜讗 讝诪谉 转讬拽讜谉 讛诪诇讻讜转 讜砖诇讬讟转 讛讙讘讜专讜转 讝讜讻讛 诇讛讬讜转 谞砖驻注 诪砖诐 讝讛 砖诇 讻讛"转 砖讛讜讗 诪住驻专 '讞讜旨讟 砖讈侄诇 讞侄住侄讚' 讜讛讗 讚讛讘讬讗 诪讗诪专 讝讛 讚专讬砖 诇拽讬砖 砖诇 注住拽 讛转讜专讛 讘诇讬诇讛 讘讗诪爪注 诪讗诪专 砖诇 讝' 专拽讬注讬诐 讗讞专 诪讗诪专 砖诇 诪注讜谉 诇诇诪讚 讟注诐 砖讻讬讘讚诐 讘讬讜诐 诪驻谞讬 砖注讜住拽讬谉 讘转讜专讛 讘诇讬诇讛.



讻旨指诇 讛址驻旨讜止住值拽 诪执讚旨执讘职专值讬 转旨讜止专指讛, 讜职注讜止住值拽 讘旨职讚执讘职专值讬 砖讉执讬讞指讛, 诪址讗植讻执讬诇执讬谉 讗讜止转讜止 讙旨址讞植诇值讬 专职转指诪执讬诐. 谞专讗讛 诇讬 讘住"讚 讛转讜专讛 谞拽专讗转 诪讬诐 讻诪讜 砖讗诪专讜 专讘讜转讬谞讜 讝"诇 讜讛讟注诐 诪驻谞讬 砖谞讬转谞讛 诪住讟专讗 讚讞住讚 讚讻转讬讘 诪执讬诪执讬谞讜止 讗值砖讈 讚指旨转 诇指诪讜止 (讚讘专讬诐 诇讙, 讘) 讜讻谉 讛讜讗 讗讜诪专 讜职转讜止专址转 讞侄住侄讚 注址诇 诇职砖讈讜止谞指讛旨 (诪砖诇讬 诇讗, 讻讜) 讜讛讞住讚 谞拽专讗 诪讬诐.
讜谞讜讚注 讚砖讬讞讛 讘讟诇讛 讛讬讗 诪讚专讙讗 讚砖拽专讗 讜谞诪爪讗 讝讛 讛砖讞 砖讬讞讛 讘讟诇讛 砖讛讬讗 诪讚专讙讗 讚砖拽专讗 注讬专讘 砖拽专 [600] 砖讛讜讗 诪住驻专 转"专 注诐 诪讬诐 砖讛讜讗 讞住讚 讛诪转讬讬讞住 诇转讜专讛 讜诇讻谉 诪讗讻讬诇讬谉 讗讜转讜 讙旨址讞植诇值讬 专职转指诪执讬诐 砖讛讜讗 转注专讜讘转 转"专 注诐 诪讬诐 [90] 讛专讬 爪讬专讜祝 专职转指诪执讬诐 [690] '专志转 诪讬志诐'. 讜讗讜诪专讜 讙讞诇讬诐 诪驻谞讬 砖讘注住拽 讛转讜专讛 讬讛讬讛 讞讬讘讜专 讛讜讬志讛 讗讚谞志讬 砖注讜诇讬诐 爪"讗 讻诪谞讬谉 讙讞诇讬诐 [91] 讜诇讻谉 讝讛 砖注讬专讘 驻住讜诇转 注诐 讚讘专讬 转讜专讛 砖讘讛诐 讬讛讬讛 讞讬讘讜专 讛讜讬志讛 讗讚谞志讬 砖讛诐 诪住驻专 爪"讗 讻诪谞讬谉 讙讞诇讬诐 诇讻谉 谞讬讚讜谉 讘讙讞诇讬诐 砖诇 专转诪讬诐.





爪诇"讞

讙诪' 讝' 专拽讬注讬诐 讛诐 讻讜' 讜诪讬讻讗诇 讻讛"讙 注讜诪讚 讜诪拽专讬讘 注诇讬讜 拽专讘谉 讜讻讜' 讛谞讛 讘讜讚讗讬 讗讬谉 讛讻讜谞讛 砖讬讛讬' 讘讛"诪 砖诇 诪注诇讛 讘讗诇讜 专拽讬注讬诐 砖讛诪讛 讛讙诇讙诇讬诐 讻讬 讗讬谉 诇讞砖讜讘 诪讞砖讘讛 讻讝讛 驻讬讙讜诇 讛讜讗 诇讗 讬专爪讛 砖讘讛"诪 讛讝讛 讜诪讬讻讗诇 讛讻讛"讙 讬住讜讘讘 讘讻诇 讬讜诐 诪诪讝专讞 诇诪注专讘 注诇 讬讚讬 讙诇讙诇 讛讬讜诪讬 讜讻讘专 讛讗专讬讱 讘讝讛 讛讗诇砖讬讱 讜注讜讚 讚讗"讻 讗讬谉 诪拽讚砖 砖诇 诪注诇讛 注讜诪讚 讘诪拽讜诐 讗讞讚 讗驻讬' 专讙注讬诐 讗讞讚讬诐 专拽 住讜讘讘 转诪讬讚 讘住讬讘讜讘 讜讗讬讱 讗驻砖专 砖讬讛讬' 讘讛"诪 砖诇 诪讟讛 诪讻讜讜谉 谞讙讚 讘讛"诪 砖诇 诪注诇讛 讜讛讗 讛讗专抓 诇注讜诇诐 注讜诪讚转 讘诪专讻讝讛 讜讗讬谞讛 讝讝讛 诪诪拽讜诪讛 讜讗讬谉 砖讜诐 诪拽讜诐 讘专拽讬注 砖讬讛讬' 砖讬讬讱 诇讜诪专 注诇讬讜 砖讛讜讗 诪讻讜讜谉 谞讙讚 诪拽讜诐 砖讘讗专抓 讻讬讜谉 砖讛专拽讬注 住讜讘讘 转诪讬讚 住讘讬讘 讛讗专抓 讗诇讗 讜讚讗讬 讛讻讜谞讛 注诇 专拽讬注讬诐 讙讘讜讛讬诐 谞拽专讗讬诐 专拽讬注 讗讜 砖诪讬诐 讚专讱 讛砖讗诇讛 讗讘诇 讛讻讜谞讛 讘注讜诇诐 讗讞专 讙讘讜讛 诪注诇 讙讘讜讛. 讜诪注转讛 讗谞讬 讗讜诪专 诇讛讬驻讱 砖讘讗专抓 讬砖 讞砖讬讘讜转 讙讚讜诇 砖讬砖 讘讜 诪拽讜诐 砖讛讜讗 诪讻讜讜谉 谞讙讚 诪拽讚砖 砖诇 诪注诇讛 讗讘诇 讘砖诪讬诐 讜砖诪讬 讛砖诪讬诐 讻诇 讛讙诇讙诇讬诐 讻讜诇诐 讗讬谉 讘讛诐 诪拽讜诐 讞砖讜讘 讻讝讛 砖讛专讬 讗讬 讗驻砖专 诇讜诪专 注诇 砖讜诐 诪拽讜诐 讘讛诐 砖讬讛讬' 诪讻讜讜谉 谞讙讚 诪拽讚砖 砖诇 诪注诇讛 讻讬讜谉 砖讗讬谉 讘讛诐 拽讘讬注讜转 诪拽讜诐 讻诇诇 讜讛诐 住讜讘讘讬诐 转诪讬讚 讜讗"讻 讛讗专抓 讞砖讜讘讛 讬讜转专 诪谉 讛砖诪讬诐 讜诇讻讱 谞讘专讗转 讛讗专抓 转讞诇讛 诇讞砖讬讘转 讛诪拽讜诐 砖谞讙讚 诪拽讚砖 讜砖专讬讬转 砖讻讬谞讛. 讜讛谞讛 注讬拽专 砖专讬讬转 砖讻讬谞讛 讘转转转讜谞讬诐 讛讜讗 讘诪讚转 讛专讞诪讬诐 讗讘诇 讘砖注转 诪讚转 讛讚讬谉 讛拽讘"讛 诪住诇拽 砖讻讬谞转讜 讜讘砖注转 讛讝注诐 谞讗诪专 讻讬 诇讗 讗注诇讛 讘拽专讘讱 讛谞讛 诪诇讗讻讬 讬诇讱 诇驻谞讬讱 讜砖讗专 讻转讜讘讬诐 讛讚讜诪讬诐 讛诪专讗讬诐 讘讗爪讘注 砖注"讬 诪讚转 讛讚讬谉 诪住诇拽 砖讻讬谞转讜 讜讻转讬讘 讘驻' 诪砖驻讟讬诐 讛谞讛 讗谞讻讬 砖讜诇讞 诪诇讗讱 诇驻谞讬讱 讜讙讜' 讛砖诪专 诪驻谞讬讜 讜讙讜' 讻讬 诇讗 讬砖讗 诇驻砖注讻诐 讜驻讬专砖 专砖"讬 砖讗讬谉 讘讬讚讜 诇讬砖讗 驻砖注 砖讛讜讗 砖诇讬讞 讜注讜砖讛 砖诇讬讞讜转讜 讛专讬 讻砖讛谞讛谞讛 讛讜讗 注"讬 砖诇讬讞 讛讜讗 讘诪讛"讚 讙诪讜专 讜诇讗 讬砖讗 注讜谉 讜诪注转讛 诇讗 拽砖讜 拽专讗讬 讗讛讚讚讬 讚诇注讬诇 注"讗 砖讛专讬 讛注讜诇诐 注诇讛 讘诪讞砖讘讛 讘诪讚转 讛讚讬谉 讜讻转讬讘 讘专讗砖讬转 讘专讗 讗诇讛讬诐 讜讘诪讚转 讛讚讬谉 讗讬谉 爪讜专讱 砖专讬讬转 砖讻讬谞讛 讘转讞转讜谞讬诐 讜讗讬谉 砖讜诐 诪拽讜诐 讘讗专抓 砖讬讛讬' 讞砖讜讘 讬讜转专 诪谉 讛砖诪讬诐 讜诇讻讱 讻转讬讘 讗转 讛砖诪讬诐 转讞诇讛 讜讗讞"讻 讗专抓 讗讘诇 讗讞"讻 砖转祝 专讞诪讬诐 讘讚讬谉 讜讻诪"砖 讘讬讜诐 注砖讜转 讛' 讗诇讛讬诐 讚讛讬讬谞讜 诪讚转 专讞诪讬诐 讜讗讝 讛拽讘"讛 讘注爪诪讜 诪砖讙讬讞 注诇讬谞讜 讜砖讜专讛 砖讻讬谞转讜 讘讬谞讬谞讜 讘诪拽讜诐 诪拽讚砖 砖诇 诪讟讛 讛诪讻讜讜谉 谞讙讚 诪拽讚砖 砖诇 诪注诇讛 讜诇讻讱 讗专抓 讜砖诪讬诐 讗专抓 转讞诇讛 讜讗讞"讻 砖诪讬诐. 讜讝讛 讛讜讗 讻讜谞转 讛砖讗诇讛 讘诪讚专砖 驻专砖讛 讘讗 砖砖讗诇 讗讘谞讬诪讜住 讛讙专讚讬 讛讗专抓 讛讗讬讱 谞讘专讗转 转讞诇讛. 驻讬专讜砖 讗砖专 注驻专 讬住讜讚讛 讙住讛 讜注讻讜专讛 诪讗讚 讛讗讬讱 谞讛讬' 讛讚讘专 讛讝讛 砖谞讘专讗转 转讞诇讛 拽讜讚诐 讛砖诪讬诐 砖讛诪讛 讘转讻诇讬转 讛住驻讬专讬讬 讝讱 诪讗讚. 讜讘讗讛 讛转砖讜讘讛 注"讝 谞讟诇 讛拽讘"讛 注驻专 诪转讞转 讻住讗 讛讻讘讜讚 讜讝专拽 注诇 驻谞讬 讛诪讬诐 讜谞注砖讬转 讗专抓. 讛讻讜谞讛 砖专讗砖讬转 讘专讬讗转 讛讗专抓 讛讜讗 诪诪拽讜诐 诪拽讚砖 讜讻诪讜 砖讗诪专讜 讝"诇 讗讘谉 砖转讬' 砖诪诪谞讜 讛讜砖转转 讛注讜诇诐 讜诪拽讜诐 讝讛 讬住讜讚讜 诪注驻专 砖转讞转 讻住讗 讻讘讜讚讜 诇驻讬 砖讛讜讗 诪讻讜讜谉 谞讙讚讜 (讜讝讛 驻讬专讜砖 讛诪讚专砖 讻讘讚 讗讘谉 讜谞讟诇 讛讞讜诇 诪讬 砖专讜讗讛 讘专讬讗转 讛专讬诐 讜讙讘注讜转 讜讛讞讜诇 砖讛诪讬诐 注讜诪讚讬诐 注诇讬讜 住讜讘专 砖讬讙讬注讛 讛讜讗 诇驻谞讬 讜讗讬谞讜 讬讙讬注讛 砖谞讗诪专 诇讗 讬讬注祝 讜诇讗 讬讙注 讘诪讛 讗谞讬 讬讙注 讘诪讬 砖讛讜讗 诪讻注讬住 诇驻谞讬 讘讚讘专讬诐 讘讟诇讬诐 讛讜讙注转诐 讛' 讘讚讘专讬讻' 讛讜讬 讜讻注住 讗讜讬诇 讻讘讚 诪砖谞讬讛诐 讻讬 讗讬谉 诇讛拽讘"讛 讘注讜诇诪讜 讗诇讗 讚' 讗诪讜转 砖诇 讛诇讻讛 讗讘诇 注"讬 讘讬讟讜诇 转讜专讛 讛拽讘"讛 诪住诇拽 砖讻讬谞转讜):





驻转讞 注讬谞讬诐

转讜住' 讚"讛 谞讻谞住 砖讞专讬' 讜讻讜' 讜讛讬讛 拽砖讛 诇诪讜专讬 讜讻讜' 讜诪讬讛讜 讜讻讜' 讜讗讬 拽砖讬讗 讛讗 拽砖讬讗 讛讬讗讱 讗讬谞诐 谞专讗讬谉 讛讻讻讘讬诐 讘讬讜诐 砖讛诐 讘专拽讬注 讛砖谞讬 讜讬诇讜谉 讗讬谉 砖诐 砖讬讻住讛 注诇讬讛诐 讗诇讗 诇砖讜谉 讗讞专讜谉 注讬拽专 讚讜讬诇讜谉 讛讜讗 驻专讜砖 讘讬讜诐 讜诪讻住讛 讛专拽讬注 砖讛讻讻讘讬诐 拽讘讜注讬诐 讘讜 讜讬讜爪讗 注专讘讬转 讜诪讗讬专讬诐 讛讻讻讘讬诐 诪转讜讱 讗讜专谉 砖诪讗讬专讬诐 诇拽讜讟讬 专讘讬谞讜 讘爪诇讗诇 讻"讬 讘砖诐 讙讬诇讬讜谉:





砖注专讬 转讜专转 讘讘诇

(讬讘 专注"讘) 讛讗专抓 注诇 诪讛 注讜诪讚转 注诇 讛注诪讜讚讬诐 讜讻讜'.鈥斪炞ψ愖� 讻转讜讘, 砖注讜讚 讛驻讬诇讜住讜祝 讛讬讜谞讬 拽住谞讜驻讗谞住 (Xenophanes, 讛讬讛 讘注专讱 讙"讗 诇讘"注) 讛讗诪讬谉, 讻讬 讛讗专抓 注讜诪讚转 注诇 注诪讜讚讬诐, 讜讛驻讬诇讜住讜祝 拽诇讗讜诪讚住 (Kleomedes, 讛讬讛 注专讱 讙"讗 转"转) 砖讞拽 注诇 砖讬讟讛 讝讜, 砖砖诇讟讛 注讜讚 讘讝诪谞讜.

